తమ్మినేని వీరభద్రం

మాస్ లీడర్ అనే పదానికి ఆయన నిలువెత్తు నిదర్శనం .. ఒక ప్రజాఉద్యమాన్ని నిర్మించడంలోనూ, అందులో ప్రజల్ని భాగస్వాములను చేయడంలోనూ ఆయన పంథాయే వేరు.. సమస్యపై పోరాటం ప్రారంభించడమే కాదు.. దాన్ని సమర్థవంతంగా ముగించడంలో ఆయనది అందె వేసిన చేయి.. కమ్యూనిస్టుల కంచుకోట ఖమ్మం జిల్లాలో జన్మించి, జీవితాన్నంతా పార్టీకి, తద్వారా ప్రజలకే వెచ్చించిన నేత తమ్మినేని వీరభద్రం. సాధారణ కార్యకర్తగా పార్టీలో చేరి, తనదైన పనివిధానంతో అంచెలంచెలుగా ఎదిగి, నేడు పార్టీ రాష్ట్ర పగ్గాలు అందుకున్నారు. ఈ సందర్భంగా ఆయన ఉద్యమ ప్రస్థానాన్ని ఓ సారి పరిశీలిస్తే...

'తెల్దారు పల్లి' నుంచి మొదలు..
 
ఖమ్మం జిల్లా తెల్దారుపల్లి గ్రామంలో కమలమ్మ, సుబ్బయ్యలకు తమ్మినేని జన్మించారు. కమ్యూనిస్టు కుటుంబం కావడంతో చిన్ననాటి నుంచే పార్టీ భావాలు అలవర్చుకున్న వీరభద్రం మనసు ఉద్యమాల వైపు మళ్లింది. 1971లో సాధారణ కార్యకర్తగా సిపిఎంలో చేరి, రాజకీయ జీవితాన్ని ప్రారంభించారు. ఈ క్రమంలో ఖమ్మం డివిజన్, జిల్లా యువజనోద్యమ నిర్మాణానికి తీవ్రంగా కృషి చేశారు. అనంతరం వ్యవసాయ కార్మిక సంఘం జిల్లా అధ్యక్షుడిగా, రాష్ట్ర కార్యదర్శిగా అనేక ఉద్యమాలు, పోరాటాలకు నాయకత్వం వహించారు. ఈ నేపథ్యంలోనే 1985లో సీపీఎం పార్టీ ఖమ్మం డివిజన్ కార్యదర్శిగా .. 1986లో పార్టీ రాష్ట్ర కమిటీ సభ్యుడిగా ఎన్నికయ్యారు. ఆ తర్వాత 1990లో జిల్లా తాత్కాలిక కార్యదర్శిగా.. అలాగే, రాష్ట్ర కార్యదర్శి వర్గ సభ్యుడిగా ఎన్నికయ్యారు. 1991లో పూర్తిస్థాయి జిల్లా కార్యదర్శిగా ఎన్నికయ్యారు. ఈ హోదాలో 1996 వరకు కొనసాగారు. 1999లో కేంద్ర కమిటీ సభ్యుడిగా ఎన్నికయ్యారు. 2001లో జిల్లా కార్యదర్శిగా రెండోసారి ఎన్నికయ్యారు.

ప్రజాప్రతినిధిగా...
 
1991లో మొదటిసారిగా ఖమ్మం పార్లమెంట్ నియోజకవర్గం నుంచి పోటీచేసి స్వల్ప తేడాతో ఓటమి చెందారు.. 1996లో అదే స్థానం నుండి పార్లమెంట్ కు ఎన్నికయ్యారు. 2004లో ప్రతిష్ఠాత్మకంగా జరిగిన చతుర్ముఖ పోటీలో ఖమ్మం అసెంబ్లీ స్థానం నుండి శాసన సభ్యునిగా ఎన్నికై సత్తా చాటారు.
ప్రజా సమస్యలపై 'పోరు యాత్ర...'
 
దుమ్ముగూడెం ప్రాజెక్టు నిర్మాణం, సమగ్రాభివృద్ధి కోసం వందరోజుల పాటు 2,662 కిలో మీటర్ల దూరం కాలిబాటన నడిచారు. ఈ పాదయాత్రతో ఆయన జిల్లా ప్రజల మనసులో నిలిచారు. అదేవిధంగా దళితుల అభివృద్ధికి కేవీపీఎస్ ఆధ్వర్యంలో సైకిల్ యాత్ర నిర్వహించారు. ప్రతి ఆదివారం మేధావులు, పార్టీ నాయకులతో స్టడీ సర్కిల్ నిర్వహించడం.. అధ్యయనం పట్ల ఆయనకున్న పట్టుదలకు నిదర్శనం. 2005లో అసెంబ్లీలో అధికార పార్టీ విధానాలను ఎండగడుతూ.. తమ్మినేని వీరభద్రం రెండు గంటలపాటు చేసిన ప్రసంగం నాటి ముఖ్యమంత్రి వైఎస్ రాజశేఖర్ రెడ్డికి ముచ్చెమటలు పోయించిందంటే అతిశయోక్తి కాదు. తమ్మినేని వీరభద్రం సీపీఎం రాష్ట్ర కార్యదర్శిగా 25 జనవరి 2021న మూడోసారి ఎన్నికయ్యాడు.

మూలాలు